Pb-utkast 5 Sina

I min masteroppgave vil jeg skrive om stemme, glemsel, minne og lyriske strukturer i moderne samtidspoesi, spesifikt med utgangspunkt i nærlesinger av dikt av den engelske poeten Alice Oswald.

(Motivering?)

Materiale.

Jeg vil på dette punktet vegre meg for å fastslå materialet fullstendig, men jeg vil ta utgangspunkt i noen dikt (foreløpig tre) fra samlingen *Falling Awake* fra 2016.

Et eksempel jeg vil trekke frem er diktet «Severed Head Floating Downriver», et dikt på 52 verselinjer. Det tar for seg en bit av Orfeus-myten, og subjektet er Orfeus´ hode, som flytende nedover elven Hebron: « ... went on singing and forgetting, filling up with water and floating away». Diktet viser hvordan subjektet hviskes ut i takt med glemselen. Hva skjer med diktet når diktets subjekt rives i stykker? På et vis kan man også spørre seg hvor stemmen slutter og diktet starter.

Diktets utforming er interessant med tanke på at det er mye «luft» mellom teksten, og fullstendig mangel på tegnsetting. Hvilken funksjon har dette? Kan man si at formen reflekterer innholdet, og bevegelsen i diktet? Dette er også interessant i forlengelsen av at diktet på flere steder er selvrefleksivt, slik som i de siste linjene: «this is how the wind works hard at thinking / this is what speaks when no one speaks» (10).

Diktet «Dunt. A poem for a dried-up river” uttrykker en desperasjon i møte med natur i forfall. Nymfen, representasjonen av elva, blir bevart bak glassvegger på et museum. Dermed også husket, samtidig som det den representerer blir overlatt til forfall og glemsel. Selve elven blir derimot offer for glemselen.

Diktet «Tithonus. 46 minutes in the life of dawn» tar for seg et evig fravær av død gjennom Tithonus, som er blitt skjenket evig liv, men ikke evig ungdom. Det blir i introduksjonen til diktet beskrevet som en *performance.*

Problemstillinger (?)

Jeg ser på Oswald som en svært formbevisst forfatter, og jeg synes det er spesielt interessant å se hvordan det formmessige aspektet gjenspeiler innholdet i diktene. Oswald har også omtalt diktene sine som «sound carvings», og vektlegger altså det lydlige og performative aspektet ved diktene. De står i forlengelse av en muntlig tradisjon, og tematiserer slik og forholdet mellom muntlig og skriftlig form. Og dermed også forholdet mellom det øyeblikkelige og det varige. Lyd er umiddelbart, en handling i tid som er borte så fort den er over. Lyd er altså en hendelse, og kan kun erindres.

Som man ser i disse diktene, er antikkens sagn-og mytekretser en rik kilde til Oswalds diktning. Hva er funksjonen til denne bruken av antikkens kilder, denne fornyingen av materiale? Det ligger en spenning i det at Oswald bruker historier som har vært med oss i det vi nesten kan kalle en evighet, til å diskutere glemsel og ustabilitet. Hva er glemsel, og hva kan glemselen og vårt forhold til den fortelle om oss selv og vårt forhold til omverden?

I forlengelse av disse aspektene er jeg også spesielt nysgjerrig på stemmene i diktene, uten at jeg helt greier å formulere dette klart på dette tidspunktet. Jeg er spesielt nysgjerrig på sammenhengen mellom subjektenes stemme og diktenes form å gjøre, i måten de er fragmenterte og gjentagende. Orfeus synger, Tithonus babler for seg selv. Hva er forholdet mellom stemme, subjekt, glemsel og litterært uttrykk?

Forskningstradisjon.

Det er en lang tradisjon for å diskutere minne og glemsel i litteraturen (med stor L), og i resepsjonen av den, og dette er også noe som går igjen i Oswalds poesi og resepsjon. Resepsjonen av Oswald ser ut til å fokusere mye på henne som en økopoet, men også særlig på de formmessige aspektene ved hennes poesi. Utfra mine undersøkelser er det imidlertid ikke blitt forsket spesielt mye om dette i forhold til Oswalds nyere samlinger (*Falling Awake* (2016), *Nobody* (2018)), og derfor tror jeg dette er verdt å undersøke.

**Litteraturliste**

Oswald, A. (2016) *Falling Awake*. Jonathan Cape. London